# **BUPL Midtsjællands høringsvar, Budget 2024 i Kalundborg**

BUPL Midtsjælland vil indledningsvist gerne kvittere for, at Kalundborg Kommune har fremlagt et budgetforslag uden direkte besparelser på den pædagogiske drift. Vi vil dog fremhæve følgende:

Råderumskatalogets forslag 9 omkring udbud og indkøb og 12 omkring mindre energiforbrug håndteres typisk som en generel reduktion i budgettet for alle, svarende til deres andel af det samlede budget. Der står endda eksplicit i forslag 9 at: ”Institutioner, der i dag benytter indkøb af f.eks. madvarer som led i den pædagogiske proces, vil kunne opleve begrænsninger”. Det er naturligvis ikke hensigtsmæssigt. Hvis dagtilbud og skoler skal spare på energien, betyder det koldere og mørkere lokaler. Dette vil have negative effekter på børnenes og de ansattes arbejdsmiljø, eller normeringer, såfremt ledelsen indhenter besparelsen her i stedet for. Forslag 13 omkring Ejendomscentrets servicering indeholder allerede problemer i dag, da der opleves udfordringer med at få afstemt aftaler mv. mellem institutioner og Ejendomscentret (noget vi kunne dokumentere i den prøvehandling vi lavede sidste år med Kløvergården, hvor tid brugt på håndværkere og servicefolk fyldte utrolig meget, og hvor miskommunikation/manglende kommunikation var udtalt). Yderligere omlægninger og besparelser kan forværre dette, og det kan påvirke udførelsen af det pædagogiske arbejde negativt.

I baggrundsnotatet omkring demografi på dagtilbudsområdet står der omkring kapacitetspres i Område Syd, at det kunne løses med dagplejepladser. Det er ikke en vej vi anbefaler at gå. Den pædagogiske kvalitet vil falde, børn vil være ekstra sårbare i situationer med fravær af dagplejere, det belaster daginstitutionerne ifm. gæstepleje, og det er i det hele taget en dyrere løsning end en daginstitutionsplads. Kort sagt: dårligere service til en dyrere pris. I takstkataloget fremgår det, at der sker prisregulering af taksterne. Dette er ikke underligt, men der ønskes en forklaring af, og afklaring om det kan være rigtigt, at børnehavetaksten stiger med næsten 10 pct., mens den kun stiger med ca. 5 pct. for dagpleje/vuggestue.

BUPL Midtsjælland savner en klar tilkendegivelse af, hvordan kommunen rent økonomisk håndterer, at St. Bededag fremover ikke længere er en helligdag. SFO’en skal holde åbent en hel dag ekstra, men bliver de kompenseret for dette – og hvad med dagtilbud, der ligeledes skal holde åbent en dag ekstra?

Endelig er der hensigtserklæringen omkring lukning af et inklusionscenter. Det er positivt, at det pt. kun ligger som en hensigtserklæring. Hvis et tiltag a la dette skal gennemføres, har vi nogle klare anbefalinger. 1) Det skal ikke gennemføres som led i et besparelsesforslag. 2) Mulige løsningsforslag skal tage udgangspunkt i hvad de ansatte (faglighederne) mener vil være den bedste måde at gøre det på, og 3) der skal tages størst muligt hensyn til børnenes tarv. Det er udsatte børn, og alle nye omvæltninger kan ødelægge mange års pædagogiske landvindinger, hvis det ikke håndteres korrekt.

Hvor er alle investeringsforslagene henne på det pædagogiske område? Kommunen er langt fra at nå minimumsnormeringer (10+ mio. kr.), og mistrivslen i skolen forbedres ikke uden bl.a. flere pædagoger.

Med venlig hilsen

Pia Ungstrup Petersen Morten Helenius Olsen

Formand, BUPL Midtsjælland Faglig konsulent, BUPL Midtsjælland